Predkladacia správa

Predložený materiál nadväzuje na úlohy vyplývajúce z uznesenia vlády č. 1388 z 18.decembra 2002, v ktorom vláda ukladá ministrovi zdravotníctva zabezpečiť vypracovanie definitívneho návrhu projektu modernizácie systému zdravotníctva (ďalej len „Projekt“). 
V zákone o štátnom rozpočte pre rok 2003 bolo schválené prijatie úveru od Svetovej banky vo výške 3,6 mld. Sk, z čoho 400 mil. Sk môže byť použitých v roku 2003. Nepriamou novelou zákona o štátnom rozpočte zo dňa 9.4.2003 parlament povolil prijatie a čerpanie preddavku z tohto úveru na prípravu projektu modernizácie zdravotníctva. Na základe predkladanej Dohody bude umožnené použitie preddavku do výšky 28,38 mil. Sk (t.j. 750 000 USD) v období od podpisu Dohody do 31.8.2003.

Finančné prostriedky získané na základe Dohody o preddavku na prípravu Projektu budú použité na nasledovné aktivity:
a)	zabezpečenie technickej pomoci  na   vykonanie analýzy sociálnych dopadov a ekonomickej analýzy a rozvoj plánu environmentálneho manažmentu (EMP); 
b)	zabezpečenie technickej pomoci pri návrhu systému finančného manažmentu projektu (FMS); 
c)	zabezpečenie technickej pomoci pri analýze potrieb zdravotníckeho informačného systému; 
d)	zabezpečenie technickej pomoci pri analýze systému komunikácie a public relations; 
e)	zabezpečenie technickej pomoci pri vypracovaní komunikačnej stratégie;
f)	zabezpečenie školenia pre zamestnancov  koordinačnej jednotky projektu (PCU) pri Ministerstve zdravotníctva Slovenskej republiky, ktorá bude realizovať  Projekt v oblasti verejného obstarávania, finančného a projektového manažmentu; 
g)	zabezpečenie technickej pomoci pri príprave prevádzkového manuálu Projektu.

Materiál je predkladaný bez rozporov v medzirezortnom pripomienkovom konaní.